**Juli-informasjon fra styret på avd 4**

**Bli lys:** Det er kjøpt inn 4 solcelle-lamper med bevegelsessensor for å teste ut om det er en type lys vi bør ha mer av i hagen. De blir satt opp ved hhv flaggstang øst og vest i løpet av sommeren, og når mørket kommer tar styret gjerne imot tilbakemeldinger på hvordan disse fungerer!

**Solsøndag:** Husk at det er nystekte vafler m.m å få på cafeen på Felleshuset hver godværs-søndag fra kl 12.30-15 i sommer.

**Bom stopp:** Med synkende smittetendens opphever vi nå koronatiltaket med å ikke ha lås på bommene inn i hagen. Har du mistet bomnøkkelen kan kasserer Mona skaffe deg ny, men den er nokså dyr – rundt 575 kroner.

Før koronaen var bommene alltid låst på Solvang 4. Det gjøres for å unngå uønsket trafikk i hagen - som SKAL være bilfri. Det er også et sikkerhetsaspekt ved å ha låst bom. Vi tar det for gitt at kolonister ikke kjører unødvendig og/eller at de overholder fartsgrensen på 10 km/t. Derfor må vi gå ut fra at alle meldingene som kommer om unødvendig og rask bilkjøring kommer fra utenforstående. Noen har vent seg til ulåst bom og ønsker seg ikke tilbake til de vanlige tilstandene. Dette må i så fall fremmes som et forslag til Årsmøtet i oktober, og stemmes over der.

**Mer bil:** Fra mandag 2.august kl 18 og trolig til torsdag 5.august kl 15 blir det parkering forbudt i Nordbergveien, pga en spesialtransport fra Statnett som krever hele veibredden. Det blir skiltet, og NB! tidspunktene kan endre seg, så følg med. Biler som ikke er flyttet blir tauet bort for eiers regning. NB2! Det er likevel ikke lov å parkere inne i hagen denne perioden, unntatt på p-plassen for dem som har kort og gyldig oblat. Det er for øvrig nå tilgang på flere parkeringsplasser i enden av Nordbergveien, etter at de store steinsperrene der er fjernet.

**Mer Statnett:** Statnett kommer til avd 4 tirsdag 24.august kl 18 for å informere om planene og fremdriften for trafoanlegget og annet. Trolig blir det inne på Felleshuset – der det også blir quiz fra klokken 19 samme dag.

**Orden ønskes:** Ordensrunden ble gjennomført 19.juni. Det ble noen bemerkninger i år også, lapp kommer evnt i postkassa innen ikke alt for lenge. Gjenganger-utfordringer som vi alle må ta til oss (- selv om vi ikke får lapp!) er bla uorden i hekk. Selv om kravet om å klippe hekken er flyttet til midten av juli, gjelder kravet om å holde hekken fri for fremmede planteslag hele sesongen. For høye trær er det også en del av, maks høyde er 4 meter – men må uansett ikke komme opp i strømledningene. Sørg også for at hytta er merket med hyttenummer og at postkassa er lett tilgjengelig og det er tydelig hvilken hytte den tilhører😊

**Kvist-halvtime:** Når kvistbilen kommer 2.august har vi bedt om en ekstra halvtime. Derfor får noen kolonister en forespørsel på epost i disse dager om å stille opp der. Som vanlig plasseres hageavfallet ved parkeringsplassen fra søndag 1.aug kl 10 og frem til mandag kl 15.30. Det er fint om så mye avfall som mulig plasseres i veien (altså mellom bedet og gresset) og ned mot papirconteineren. Da er det nemlig kortest vei til selve bilen! Husk også å gjøre avfallet håndterbart - ikke for tunge sekker, maks 1.50 lengde på kvister, tornekvister buntes og legges for seg selv. Det syndes fremdeles en god del mot dette.

**Gode betalere:** Kasserer Mona smiler fra øre til øre, for samtlige kolonister er helt ajour med alt økonomisk i hagen. Og hun måtte i år ut med ytterst få purringer. Dessuten har hun gode nyheter når det gjelder strømregningen, men det kommer hun tilbake til ved neste regning.

**Høstmarkedet:** Mye tyder på at Solvangdagene kan arrangeres i år - 4. og 5.september. For avd 4s del betyr jo det høstmarked og loppemarked – og vi vil gjerne ha hele hagen involvert! Bjørn Hannestad (501) er ny høstmarkedsgeneral - mens Asle holder stand som loppemarkedsoverhode.

**Styret tar nå juliferie, men leser sporadisk epost. Benytter anledningen til å ønske alle en fortsatt god sommer i vår vidunderlige hageidyll!**

**Neste styremøte med Åpen halvtime kl 17 er mandag 2.august.**